Model, mev. Kaapstad en Olimpiese atleet tel onder Survivor-deelnemers | Maroela Media
Lee-Anne van Renen. Foto: Survivor SA
'n Voormalige mej. Namibië, mev. Kaapstad en 'n Olimpiese atleet is drie van die 21 deelnemers wat sake gaan uitspook in die nuwe seisoen van Survivor SA.
M-Net het die name van sommige van die deelnemers wat van 16 Mei in die nuwe Survivor SA: Island of Secrets op die kassie te sien gaan wees bekend gemaak. Die jongste reeks is op 'n eiland in Samoa verfilm.
Lee-Anne van Renen, Mev. Kaapstad 2018, is 'n ma van twee en is getroud met Loedi van Renen, die baskitaarspeler van die musiekgroep Taxi Violence. Sy het 'n honneursgraad in sielkunde, verskaf berading aan dwelmverslaafdes en getraumatiseerde tieners en het al verskeie persoonlike tragedies beleef, insluitend 'n kankerskok en 'n dubbele miskraam. Van Renen het 'n maand nadat sy haar tweeling verloor het die 947-fietswedren voltooi.
Steffi van Wyk-Brink. Foto: Survivor SA
Nog 'n bekende gesig wat in die jongste reeks te sien sal wees, is die model en voormalige Mej. Namibië, Steffi van Wyk-Brink. Dié 27-jarige was in 2015 Mej. Namibië en het die buurland tydens die Mej. Wêreld-kompetsie verteenwoordig. Sy is getroud met die akteur Clinton Brink, wat bekend is vir sy rol as dr. Steve Abrahams in die hospitaaldrama Binnelanders.
Die Olimpiese atleet Rocco van Rooyen (26) is 'n spiesgooier van Kaapstad en het Suid-Afrika in 2016 by die Olimpiese Spele in Rio de Janeiro verteenwoordig.
Sepei Mashugane (40) staan bekend as die "Biker Queen" en is 'n ma van twee en 'n entrepreneur. Wanneer sy nie by die werk is nie durf sy die langpad op haar Harley Davidson aan.
Rocco van Rooyen. Foto: Survivor SA
Tania Copeland is 'n 51-jarige immigrasiekonsultant en is 'n selfverklaarde hedonis. Sy is 'n ywerige rotsklimmer en is mal oor die buitelewe.
Nathan Castle (25) is 'n videovervaardiger en in sy vrye tyd hou hy sy lyf fiksheidsinstrukteur. Hy het provinsiale kleure in skaak en het 'n regsgraad aan die Universiteit van Wes-Kaapland behaal.
Die fotograaf Robert Bentele (28) se pa is van Oostenryk en sy ma is Suid-Afrikaans. Hy was 'n liggaamsbouer en MMA-vegter en het al Kilimandjaro geklim. "Ek is 'n verkleurmannetjie en kan enigiets wees wat jy wil hê ek moet wees," sê hy.
Felix Godlo is 'n 29-jarige verkoopsagent. Hy kom van 'n tradisionele Xhosa-familie en het 'n sportbeurs gekry by 'n Afrikaanse hoërskool. Hy is getroud met sy hoërskoolliefde en die egpaar het in Oktober hul eersteling verwelkom.
M-Net het nog nie besonderhede oor die ander 13 deelnemers bekend gemaak nie. Survivor South Africa: Island of Secrets begin op Donderdag 16 Mei om 19:30 op M-Net.
Nathan Castle (links bo) en Felix Godlo (links onder). Van regs bo na onder is Robert Bentele, Sepei Mashugane en Tania Copeland.
'Game of Thrones' speel sonder reëls
Was hoogsteleurgesteld toe ek besef hoe die "keuring" gevolg word, en dan jou script kry
gelukkig klaar met dstv
as om sulke snert en mens verheerlik te aanskou
Jammer ek het geen TV vir die afgelope 5 jaar.
Al die deelneemers is verbind met bekendes of hoogeplaastes is die nie a reeks vir die gewone pibliek
Nog 'n DSTV klugspul! Die deelnememers is lankal reeds gekies en
kamtig kan jan Alleman dan ook aansoek doen. In elk geval, is dit meer opwindend om te kyk hoe verf droog word as die twak.